b'\n_START_ARTICLE_\nMilan Kundera\n_START_SECTION_\nTalambuhay\n_START_PARAGRAPH_\nIsinilang si Kundera noong 1929 sa Purky\xc5\x88ova ulice, 6 (#6 Kalye Purky\xc5\x88ova) sa Brno, Czechoslovakia, sa isang gitnang-uring pamilya. Ang kaniyang ama, si Ludv\xc3\xadk Kundera (1891\xe2\x80\x931971) ay minsang naging estudyante ng kompositor na si Leo\xc5\xa1 Jan\xc3\xa1\xc4\x8dek, isang mahalagang musikologo at piyanista na nanungkulang puno ng Jan\xc3\xa1\xc4\x8dek Music Academy sa Brno mula 1948 hanggang 1961. Natutong tumugtog ng piyano si Milan mula sa kaniyang ama; kalaunan nag-aral siya ng musikolohiya at komposisyong musikal. Makikita ang impluwensiya ng musikolohiya sa kaniyang mga gaw\xc3\xa2; nagsama pa siya ng notasyong musikal sa teksto upang idiin ang isang punto._NEWLINE_Si Kundera ay pinsan ng Czech na manunulat at tagasalin na si Ludv\xc3\xadk Kundera. Kabilang siya sa henerasyon ng kabataang Czech na kakaunti o walang karanasan sa Unang Republikang Czechoslovak bago ang digmaan. Malaki ang naging impluwensiya sa kanilang mga ideolohiya ang kanilang karanasan noong Ikalawang Digmaang Pandaigdig at pananakop ng Alemanya. Gayunman, noong kaniyang kabataan, sumapi siya sa Partido Komunista ng Czechoslovakia, na naagaw ang kapangyarihan noong 1948. Nagtap\xc3\xb3s siya ng sekondarya sa Brno sa Gymn\xc3\xa1zium t\xc5\x99\xc3\xadda Kapit\xc3\xa1na Jaro\xc5\xa1e noong 1948. Nag-aral siya ng panitikan at estetiko sa Charles University sa Prague. Makalipas ang dalawang termino, lumipat siya sa Academy of Performing Arts in Prague, kung saan una siyang dumal\xc3\xb3 sa mga lektura sa pagdidirekta ng pelikula at pagsusulat ng script._NEWLINE_Noong 1950, panandaliang naantal\xc3\xa0 ang kaniyang pag-aaral nang dahil sa pulitika. Siya at ang manunulat na si Jan Trefulka ay pinatalsik sa partido dahil sa "mga gawaing kontra-partido." Isinalarawan ni Trefulka ang insidente sa kaniyang nobelang Pr\xc5\xa1elo jim \xc5\xa1t\xc4\x9bst\xc3\xad (Happiness Rained On Them, 1962). Ginamit din ni Kundera ang insidente bilang inspirasyon ng pangunahing tema ng kaniyang nobelang \xc5\xbdert (The Joke, 1967). Nang makapagtap\xc3\xb3s ng pag-aaral noong 1952, itinalaga si Kundera bilang lektor ng pandaigdigang panitikan. Noong 1956, tinanggap siya muli sa Partido, ngunit sa pangalawang pagkakataon pinatalsik muli siya noong 1970._NEWLINE_Kasama ng ilan pang repormistang komunistang manunul\xc3\xa1t, gaya ni Pavel Kohout, sila ay bahagyang nakilahok sa Prague Spring noong 1968. Ang sandaling panahong iyon ng mga gawaing repormista ay sinupil ng pananakop ng Unyong Sobyet sa Czechoslovakia noong Agosto 1968. Nanatiling determinado si Kundera na repormahin ang komunismo sa bansa, at masidhing nakipagtalo sa mga lathal\xc3\xa0 sa kapwa niyang manunulat na si V\xc3\xa1clav Havel. Ang pinakadiwa ng kaniyang sinasabi ay dapat manatiling mahinahon ang lahat at "wala pa namang nakukulong dahil sa kaniyang mga opinyon," at "maaari pang higitan ng Prague Autumn ang kabuluhan ng Prague Spring". Ngunit kalaunan, tinalikdan niya ang mga pangarap niyang reporma at nagtung\xc3\xb2 na lang siya sa Pransiya noong 1975._NEWLINE_Nagturo siya ng ilang taon sa University of Rennes. Tinanggalan siya ng kaniyang pagkamamayang Czechoslovak noong 1979; at siya\'y naging mamamayan na ng Pransiya mula 1981. Patuloy siyang nakikipag-ugnayan sa kaniyang mga kaib\xc3\xadgang Czech at Slovak sa kaniyang bayang-sinilangan, ngunit bihirang umuwi roon, at kung umuwi man, ito\'y palihim.\n_START_SECTION_\nMga Gaw\xc3\xa2\n_START_PARAGRAPH_\nBagaman ang mga nauna niyang tul\xc3\xa1ng ginaw\xc3\xa2 ay talagang maka-komunista, ang mga nobela niya\'y hindi maihahanay rito. Iginigiit ni Kundera na isa siyang nobelista, sa halip na pulitikal o disidenteng manunul\xc3\xa1t. Tuluyang nawal\xc3\xa2 ang kaniyang mga komentaryong pulitikal sa kaniyang mga nobela (simula sa The Unbearable Lightness of Being), liban sa kaugnayan sa mga malawakang temang pilosopikal._NEWLINE_Ang estilo ng mga kathang kuwento ni Kundera na naghahabi ng pilosopikal na paglayo sa paksa, na kaniyang nakuha sa mga nobela ni Robert Musil at sa pilosopiya ni Nietzsche, ay ginagamit din ng mga manunulat na sina Alain de Botton at Adam Thirlwell. Malimit niyang tukuyin na hinuhugot niya ang kaniyang inspirasyon, hindi lamang sa mga manunulat noong Renaissance na sina Giovanni Boccaccio at Rabelais, pati na rin sina Laurence Sterne, Henry Fielding, Denis Diderot, Robert Musil, Witold Gombrowicz, Hermann Broch, Franz Kafka, Martin Heidegger, at marahil ang pinakamahalaga ay si Miguel de Cervantes, na aniya\'y kaniyang pinakasandigan._NEWLINE_Nagsimula siyang magsul\xc3\xa1t sa wikang Czech. Mula 1993, isinulat niya ang kaniyang mga nobela sa Pranses. Sa pagitan ng 1985 at 1987, isinailalim niya sa rebisyon ang mga naunang salin sa Pranses ng kaniyang mga unang gaw\xc3\xa2. Bunga nito, lahat ng kaniyang aklat sa Pranses ay may husay ng orihinal na wika. Ang kaniyang mga aklat ay nakasalin sa maraming wika.'